钦定古今图书集成/明伦汇编/氏族典/第400卷 > 史弼
## 钦定古今图书集成/明伦汇编/氏族典/第400卷 > 史弼

按《元史史弼传》：“弼字君佐，一名塔剌浑，蠡州博野人。
通国语，膂力绝人，能挽强弓。潼关守将王彦弼奇其材，妻以女，荐于左丞相耶律铸。弼从铸往北京，近侍
火里台见弼所挽弓，以名闻。世祖召之，试以远垛，连
发中的，令给事左右。中统末，授金符管军总管。至元
十年，升怀远大将军，进定远大将军，兵驻瓜洲，以数”
十骑抵扬州城。宋将姜才以兵夜至，弼三战三胜。天
明，才见弼兵少进，迫围弼。弼复奋击之，骑士二人挟
火枪刺弼，弼挥刀御之，左右皆仆，手刃数十百人。及
出围，追者尚数百骑，弼殿后，敌不敢近。会援兵至，大
破之。授昭勇大将军、扬州路总管。冬，迁黄州等路宣
慰使。十五年，入朝，升中奉大夫、江淮行中书省参知
政事，行黄州等路宣慰使。十九年，改浙西宣慰使。二
十一年，改淮东宣慰使。弼凡三官，扬州人喜，刻石颂
之，号《三至碑》。迁佥书沿江行枢密院事，镇建康。二十
九年，拜荣禄大夫、福建等处行中书省平章政事，往
征瓜哇，以亦黑迷失、高兴副之。明年正月，入混沌大
洋、橄榄屿、假里、马答、“勾阑等山驻兵，伐木，造小舟以
入。”时《瓜哇》与邻国葛郎构怨，《瓜哇》主哈只葛达那加
剌已为葛郎主哈只葛当所杀。其婿土罕必阇耶攻
哈只葛当不胜，闻弼等至，遣使以其国山川、户口及
葛郎国地图迎降求救。弼与诸将进击葛郎兵，大破
之，哈只葛当走归国。弼分兵三道，与兴及亦黑迷失
各将一道攻葛郎。至答哈城，葛郎兵十馀万迎敌，自
旦至午，葛郎兵败，哈只葛当出降。土罕必阇耶乞归
易降表，弼许之，遣万户担只不丁、甘州不花护之还
国。土罕必阇耶于道杀二人以叛，乘军还，夹路攘夺，
弼自断后，且战且行，行三百里，得登舟，士卒死者三
千馀人。朝廷以其亡失多，杖七十，没家赀三之一。元
贞元年，起同知枢密院事。月儿鲁奏：“弼等以五千人
渡海，二十五万里入近代未尝至之国，俘其王及谕
降傍近小国，宜加矜怜。”遂诏以所籍还之。拜荣禄大
夫、江西等处行中书省右丞。三年，升平章政事，加银
青荣禄大夫，封鄂国公。卒于家，年八十六。